Pollux: Spoorloos met én sonder die Guptas | Netwerk24
Pollux: Spoorloos met én sonder die Guptas
Pollux sien die buffelboer wat soms diens doen as die nuwe nammawan het 'n halfmiljoen Mandelas op 'n bul uitgegee.
Is dit nie presies die bedrag wat Cyril blykbaar van Bosasa se Watson present gekry het nie?
Lesers met langer geheues as Pollux sal die naam Mthuthuzeli Swartz onthou as 'n voormalige waarnemende hoof van die land se passasierstreine.
Die afgelope week het die heer Swartz weer sy verskyning gemaak – hierdie keer as 'n beskuldigde in 'n hofsaak waarin hy aangekla word van die diefstal in 2012 van 42 km se spoorlyn tussen Maclear en Sterkstroom.
Nou hoor Pollux dat iemand vergeet het om die destydse minister van openbare werke, ene Malusi "Gupta" Gibaba van die spoorlose verdwyning te vertel. Want in 2014 het Gigabyte die onderhoud aan dié nie-meer-bestaande spoorlyn op tender uitgesit.
Sjym, lyk my as die Guptas nie vir Giga-baba rigting gegee het nie, was hy heeltemal spoorloos.
Kallie kom by Mike en sê sy pêl moet hom asseblief uithelp. Hy wat Kallie is kuier by die dominee se vrou en wil hê Mike moet Sondag ná kerk die dominee bietjie besig hou sodat hy 'n paar minute langer in die pastorie kan vertoef.
Mike voel effe ongemaklik oor dié plan, maar stem uiteindelik in. Sondag ná kerk stap hy na die dominee en begin geselsies maak. Dominee ruik egter vinnig lont en vra vir Mike waarom hy skielik so 'n ywerige gemeentewerker is.
Mike se skuldgevoel kry die oorhand en hy kom met die sak patats vorendag.
"Kallie slaap by jou vrou, dominee," bieg hy. Dominee bly lank stil voordat hy antwoord: "Mike, jong, ek dink jy moet maak dat jy by die huis kom. My vrou is al 'n jaar gelede dood."